MINT ซื้อโรงแรมศรีลังกา 372 ล้านบาท
กรรมการ บริษัท ไมเนอร์ อินเตอร์เนชั่นแนล เผย ซื้อโรงแรมศรีลังกา 372 ล้านบาท
5 ส.ค. 2553

กรรมการ บริษัท ไมเนอร์ อินเตอร์เนชั่นแนล เผย ซื้อโรงแรมศรีลังกา 372 ล้านบาท
นางปรารถนา มงคลกุล กรรมการ  บริษัท ไมเนอร์ อินเตอร์เนชั่นแนล (MINT) เปิดเผยว่า บริษัทย่อยชื่อ  Hospitality Investment International Limited ได้ทำสัญญาซื้อหุ้นของโรมแรมในประเทศศรีลังกา จำนวน 82,010,192 หุ้น คิดเป็น 80.10% ในราคาประมาณ 11,614,500 เหรียญสหรัฐ หรือประมาณ 372.6 ล้านบาท
สำหรับ บริษัท Cyprea Lanka (Private) Limited ประกอบธุรกิจโรงแรมในประเทศศรีลังกา โดยการลงทุนครั้งนี้เพื่อขยายธุรกิจการลงทุนในต่างประเทศ และเพิ่มโอกาสในการขยายธุรกิจโรงแรมไปยังประเทศศรีลังกา รวมทั้ง สร้างการเติบโตใหกับผลการดำเนินงานของบริษัท
ปัจจุบัน นักวิเคราะห์ส่วนใหญ่ให้คำแนะนำซื้อหุ้น MINT  แม้ว่าธุรกิจโรงแรมจะยังคงได้รับผลกระทบจากเหตุการณ์ทางการเมือง แต่สถานการณ์ของบริษัทดีขึ้นภายหลังธุรกิจท่องเที่ยวฟื้นตัวกลับมาเร็ว และบริษัทรับจ้างบริหารโรงแรม และมีรายได้จากธุรกิจอาหารบริการด่วนหลายยี่ห้อชื่อดัง 
ก่อนหน้านี้ ทริสเรทติ้ง  ประกาศคงอันดับเครดิตองค์กรและหุ้นกู้ไม่มีประกันของ บริษัท ไมเนอร์ อินเตอร์เนชั่นแนล ที่ระดับ “A” ด้วยแนวโน้ม  “คงที่” โดยอันดับเครดิตสะท้อนถึงความหลากหลายของธุรกิจที่มีแบรนด์สินค้าและบริการเป็นที่ยอมรับซึ่งช่วยเสริมให้บริษัทมีสถานะทางการตลาดที่แข็งแกร่งทั้งในธุรกิจโรงแรม ธุรกิจอาหารบริการด่วน และธุรกิจค้าปลีกและรับจ้างผลิตสินค้า รวมถึงการมีคณะผู้บริหารที่มีความสามารถ การเติบโตของธุรกิจโรงแรมและการบริหารโรงแรมในต่างประเทศ และโอกาสในการขยายธุรกิจอาหารบริการด่วนผ่านแฟรนไชส์ทั้งในและต่างประเทศ 
"บริษัทมีโรงแรมกระจายตัวมากที่สุดแห่งหนึ่งในประเทศไทยจำนวนทั้งหมด 30 แห่ง ด้วยห้องพักรวมกว่า 3,500 ห้อง และตั้งอยู่ในกรุงเทพฯ และสถานที่ท่องเที่ยวชั้นนำทั้งในประเทศไทย อินโดนีเซีย มัลดีฟส์ ศรีลังกา แทนซาเนีย สหรัฐอาหรับเอมิเรตส์ และเวียดนาม โรงแรมเหล่านี้บริหารและดำเนินงานภายใต้เครือโรงแรมที่เป็นที่รู้จักทั่วโลก เช่น Mariott และ Four Seasons และภายใต้เครือโรงแรมของบริษัทเองคือ Anantara, Elewana และ Naladhu ธุรกิจอาหารบริการด่วนของกลุ่มไมเนอร์เป็นเจ้าของและผู้ประกอบการอาหารบริการด่วนแบบแฟรนไชส์ของต่างประเทศมากถึง 4 แบรนด์ ได้แก่ “สเวนเซ่นส์” “ซิซซ์เล่อร์” “แดรี่ ควีน” และ “เบอร์เกอร์ คิง” รวมทั้ง “เดอะ พิซซ่า คอมปะนี” “เดอะค็อฟฟีคลับ” และ “ไทยเอ็กเพรส” ซึ่งเป็นแบรนด์สินค้าของบริษัทเอง